Mistä on kyse? Perustoimeentulotuen maksatus siirtyy kunnilta Kelalle vuonna 2017

Noin tuhannen kuntatyöntekijän tehtävät muuttuvat

Jos etuuskäsittelijöille ei löydy uusia töitä kunnalta, heitä uhkaa irtisanominen

Toimeentulotuen kulut jäävät edelleen kuntien vastuulle

Perustoimeentulotukihakemusten käsittely ja maksatus siirtyvät kunnilta Kelalle vuodesta 2017 alkaen. Nykyään näitä tehtäviä hoitaa lähes tuhat kuntatyöntekijää. Monissa kunnissa mietitään nyt, löytyykö etuuskäsittelijöille uusia tehtäviä.

Porvoossa on meneillään yt-neuvottelut muutoksen johdosta.

– Tarkoituksena on selvittää, onko etuuskäsittelijöillä mahdollisuuksia siirtyä ja kouluttautua uusiin tehtäviin tai saada muita töitä, sanoo Porvoon sosiaali- ja perhepalveluiden johtaja Maria Andersson.

Jos kaupungilta vapautuu toimistotyöpaikkoja, niitä tarjotaan ensisijaisesti etuuskäsittelijöille. Andersson ei vielä tässä vaiheessa osaa sanoa, kuinka moni heistä voi työllistyä kaupungin tehtävissä. Etuuskäsittelijöiden nykyinen työ jatkuu vuoden 2016 loppuun saakka ja ratkaisuja etsitään siihen asti.

– Silloin pitää löytyä uusi työ jossain yksikössä, ja se selviää tässä matkan varrella.

Työllistyminen vaikeaa pienissä kunnissa

JHL:n neuvottelupäällikön Håkan Ekströmin mukaan työntekijöiden tilanne on sitä hankalampi,mitä pienemmästä kunnasta on kyse.

Se on riski koko julkisen talouden kannalta. Kuntaliiton sosiaali- ja terveysasiainjohtaja Tarja Myllärinen

– Monissa muissakin kunnissa on lähtenyt liikkeelle prosesseja, joissa keskustellaan tämän muutoksen merkityksestä paikalliselle työnantajaorganisaatiolle, että mistä näille ihmisille löytyy uusia tehtäviä. Pienissä kunnissa uusia tehtäviä on vaikeampi löytää kuin isoissa.

Kelalla on suunniteltu uusien työntekijöiden rekrytointia hoitamaan toimeentulotukiasioita. Haku olisi kuitenkin avoin kaikille eli kuntatyöntekijöillä ei ole mahdollisuutta siirtyä suoraan Kelalle.

Valtio maksattaa kulut kunnilla

Jatkossa kunnille jää vielä täydentävän ja ehkäisevän toimeentulotuen käsittely ja maksatus sekä toimeentulotuen rahoitus kokonaisuudessaan.

Kuntaliiton sosiaali- ja terveysasiainjohtajan Tarja Myllärisen mielestä muutos ei juurikaan helpota kuntien taloustilannetta. Päinvastoin se saattaa pahentua.

– Tässä yhteydessä kuntien kannalta olisi ollut olennaista, että myös toimeentulotuen rahoitus olisi siirtynyt kokonaan valtiolle. Nyt vain maksatus siirtyy. Rahoitus ja osa toimeentulotukitehtävistä jäävät kuntiin. Kuntien edunvalvonnan kannalta tähän liittyy huoli siitä, ettei tämä nyt vaan räjähtäisi käsiin, jos maksettavan toimeentulotuen määrä kasvaa uudistuksen yhteydessä. Se on riski koko julkisen talouden kannalta, joka ei saisi laueta, koska silloin kustannukset kasvavat.